Diari Oficial de la Generalitat Valenciana


Sumari del DOGV 6071, del 04-08-2009 (2009/9240)

DECRET 117/2009, de 31 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2009/2010.
-----------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/07/31/117/dof/vci/html**

### Dades del document

Número de DOGV
:   6071

Data del DOGV
:   04-08-2009

Secció del DOGV
:   I. DISPOSICIONS GENERALS

Número del document
:   2009/9240


Data del document
:   31-07-2009

Organisme emissor
:   Conselleria d'Educació

Tipus de document
:   Decret

Descriptors 

:   * universitat
    * cost de l'educació
    * legislació

DECRET 117/2009, de 31 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2009/2010. [2009/9240]  
L'article 81.3 de la Llei Orgànica 6/2001, de 21 de desembre, d'Universitats, establix que les taxes acadèmiques, en el cas d'estudis que porten a l'obtenció d'un títol de caràcter oficial i vàlid en tot el territori nacional, les fixarà la comunitat autònoma dins dels límits que establix el Consejo de Coordinación Universitaria. Per als altres estudis, les fixarà el corresponent Consell Social de la universitat.  
El Decret Legislatiu 1/2005, de 25 de febrer, del Consell, pel qual es va aprovar el Text Refós de la Llei de Taxes de la Generalitat, regula, en el seu títol V, capítol VI, les taxes per servicis acadèmics universitaris. L'article 150.2 establix que sense perjuí del que disposen els articles 2, apartat 3 i 5 d'esta llei i, a l'efecte de l'aplicació del quadro de tarifes de l'apartat 1 anterior, el Consell podrà fixar anualment els imports d'este, dins dels límits a este efecte assenyalats pel Consejo de Universidades, així com introduir-hi noves titulacions o servicis universitaris susceptibles de ser retribuïts per mitjà de la taxa present.  
En este context normatiu, este decret fixa els imports que han de satisfer els alumnes per a la prestació del servici públic de l'ensenyança universitària, dins dels límits establits per la Conferencia General de Política Universitaria per Acord de 2 de juny de 2009,  
En virtut d'això, fent ús de l'autorització atorgada per l'article 150.2 Text Refós de la Llei de Taxes de la Generalitat, a proposta del conseller d'Educació i amb la deliberació prèvia del Consell, en la reunió del día 31 de juliol de 2009,  
DECRETE  
Article 1. De les tarifes  
1. Les tarifes aplicables per a la determinació de la taxa per servicis acadèmics universitaris que es presten en el curs 2009/2010 seran les establides en el quadro de tarifes que figura en l'annex d'este decret.  
2. L'import de les tarifes per la realització d'estudis que porten a l'obtenció de títols propis de les universitats serà fixat pel Consell Social de cada universitat.  
3. L'increment aplicat es troba dins de l'interval que, a l'efecte, es va aprovar la Conferencia General de Política Universitària en la sessió de 2 de juny de 2009.  
Article 2. Règim aplicable  
El règim aplicable a les taxes per la prestació de servicis acadèmics serà l'establit en el capítol VI del títol V del Text Refós de la Llei de Taxes de la Generalitat.  
Article 3. Exempcions i bonificacions  
Els alumnes que reben beques i altres ajudes a l'estudi a càrrec dels Pressupostos Generals de l'Estat o a càrrec dels Pressupostos de la Generalitat, els que obtinguen matrícula d'honor, els que siguen membres de família nombrosa i els que hagen sigut víctimes de bandes armades o elements terroristes o siguen familiars d'estes, gaudiran d'exempcions i bonificacions, en els termes i les condicions establits en l'article 148 del Text Refós de la Llei de Taxes de la Generalitat.  
DISPOSICIONS ADDICIONALS  
Primera. Centres privats  
L'import de les taxes a què es referix l'article 143.1 del Text Refós de la Llei de Taxes de la Generalitat, abonades pels alumnes que es matriculen en centres privats d'ensenyança superior per a cursar ensenyances adscrites a una universitat pública, serà ingressat pels centres en la universitat corresponent en un termini no superior a un mes des de la finalització de cada període de matrícula.  
Segona. Alumnes amb discapacitat  
Els alumnes que, en virtut del que establix la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitat, tinguen reconeguda una discapacitat igual o superior al 33 per cent, tindran dret a l'exempció total de taxes i preus públics en els estudis que porten a l'obtenció d'un títol universitari, tal com determina la disposició vint-i-quatre de la Llei Orgànica 6/2001, de 21 de desembre, d'Universitats.  
DISPOSICIONS FINALS  
Primera. Habilitació per al desplegament i l'execució  
Es faculten els consellers d'Educació, i d'Economia, Hisenda i Ocupació, per a dictar les disposicions necessàries per al desplegament i l'execució del que disposa este decret.  
Segona. Entrada en vigor  
Este decret entrarà en vigor el mateix dia que es publique en el Diari Oficial de la Comunitat Valenciana.  
València, 31 de juliol de 2009  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN  



Còpia Permalink ELI